To droner kom søndag og fredag for tæt på området og fik kontroltårnets alarm til at blinke.

Det var lige ved og næsten, at to droneflyvninger i weekenden havde fået konsekvenser for flytrafikken. Fredag og søndag fløj dronerne indenfor sikkerhedszonen på otte kilometer fra Aalborg Lufthavn. Det skete i forbindelse med et arrangement for droneflyvere. - På daværende tidspunkt var der ikke nogle fly på vej ind, for ellers ville standardproceduren være at lukke luftrummet, fortæller Morten Valentin Jensen, presseofficer for Flyverstation Aalborg, om hændelserne. Reagerede prompte Sagen blev meldt til politiet, og det har ført til en sigtelse for overtrædelse af dronebekendtgørelsen mod droneføreren i sagen fra i søndags. - Politiet reagerer i begge tilfælde på det og finder også frem til droneførerne. Og det gør de så tidsnok til, at vi ikke lukker luftrummet ned. Men det ville vi ellers have gjort, siger Morten Valentin Jensen og tilføjer: -  Det ville selvfølgelig være træls for dem, der var på vej til eller fra København, at de nu bliver forsinkede, fordi der er nogle, der ikke havde sat sig ind i reglerne. Kan gå rigtigt galt Det hele handler om at forhindre en langt alvorligere situation, understreger presseofficeren. Derfor ser han det som en mild konsekvens, hvis man havde været nødsaget til at lukke for flytrafikken, mens området blev sikret. - Det værste er jo, hvis sådan en drone kom ind i en motor på et fly, der var lige ved at starte eller lande. Det er den mest kritiske fase i i afviklingen af flyvning overhovedet. Så kan man næsten selv forestille sig, hvad det kunne ende med, siger Morten Valentin Jensen. Han håber, at folk vil tage ved lære af sagen og bliver bedre til at orientere sig om de regler, der er gældende på området.